Politica europeană în domeniul protecţiei civile şi reglementările naţionale din state membre ale Uniunii Europene

293. CONCLUZII





1. REGLEMENTĂRI EUROPENE ŞI INTERNAŢIONALE

ALE DOMENIULUI PROTECŢIEI CIVILE

1.1 Rolul instituţiilor europene în domeniul protecţiei civile

La nivelul Uniunii Europene, protecţia civilă este domeniul cooperării între statele membre
; intră în competenţa fiecăruia dintre acestea, iar instituţiile europene intervin doar pentru susţinerea acţiunilor întreprinse de statele membre. Totuşi, evenimente majore, precum atacul terorist din 2001, distrugerile provocate în Asia de Sud-Est de tsunami, au repus în discuţie problema protecţiei şi apărării civile la nivel european.
Rolul instituţiilor europene în domeniul protecţiei civile s-a amplificat treptat după elaborarea primului program comunitar propus în anul 1999
. Cooperarea comunitară în domeniul protecţiei civile a fost consolidată, conform articolului 308 al Tratatului de instituire a  Comunităţii europeane şi articolului 203 al Tratatului Euratom şi prin Decizia Consiliului din 1999 de instituire a Programului de acţiune comunitară referitor la îmbunătăţirea protecţiei persoanelor, a mediului şi a bunurilor în caz de dezastre naturale sau tehnologice pe teritoriul Comunităţii. Ultimul program comunitar a fost cel pentru perioada 2000-2004, prelungit până în 2006
. 
Prin Decizia Consiliului din 23 octombrie 2001, s-a instituit un mecanism comunitar de cooperare consolidată în cadrul intervenţiilor de salvare cuprinse în protecţia civilă
. Scopul acestuia este rezolvarea cazurilor de urgenţă majoră (dezastre naturale, tehnologice, radiologice sau de mediu), produse în interiorul sau în afara Comunităţii
. În anul 2002, a fost instituit un Fond de solidaritate al UE.

Comisia Europeană a pus în acţiune un Centru de supraveghere şi informare
 (MIC), menit a funcţiona 24 de ore din 24, care se doreşte a fi un sistem comun de comunicare şi informare de urgenţă. La Centru sunt asociate, în prezent, 30 de state. Conform documentului, orice stat membru poate cere asistenţă fie direct, fie prin intermediul Centrului. 

În ultimii ani, au avut loc dezbateri referitoare la rolul Centrului, unele state solicitând ca acesta să aibă şi rol de intervenţie, nu numai de informare. S-au manifestat rezerve faţă de „comunitarizarea” mijloacelor de protecţie civilă, dar s-a optat pentru integrarea în alte organizaţii internaţionale (Danemarca, Suedia îşi înscriu acţiunile în cadrul ONU; Olanda şi Marea Britanie acţionează mult în cadrul forţelor NATO).
O problemă actuală este coordonarea între iniţiativele Uniunii Europene şi cele ale NATO, prin Centrul euroatlantic de coordonare a reacţiilor în caz de dezastre (EADRCC).

Mecanismului comunitar de protecţie civilă îi sunt circumscrise exerciţiile comune, identificarea şi conştientizarea riscurilor comune din domeniul protecţiei civile (gripa aviară, întreruperea aprovizionării cu energie, alte riscuri transfrontaliere), schimbul de experienţă şi informaţii (ex. Irlanda are un model performant pentru cazurile de urgenţă referitoare la accidentele nucleare), îmbunătăţirea procedurilor de reunire a actorilor protecţiei civile în caz de urgenţă majoră (formarea unui grup de criză la nivelul Consiliului şi Comisiei Europene).

Comisia Europeană a propus crearea unui sistem general de alertă rapidă numit ARGUS, pentru interconectarea diferitelor reţele de alertă rapidă şi detectare, mai ales pentru riscurile de sănătate. De asemenea, Comisia Europeană a pus în aplicare un număr de sisteme de acţiune rapidă (RAS), care au la bază o reţea de schimb de informaţii în diferite domenii (sistemul ECURIE în caz de urgenţă radiologică, BICHAT pentru atacuri şi riscuri biologice şi chimice, RAPEX şi RASFF pentru sănătatea consumatorilor, EWRS pentru boli contagioase, EUROPHYT, SHIFT, ADNS pentru control sanitar).

Conform principiului subsidiarităţii, mecanismul comunitar susţine şi completează politicile naţionale în domeniul protecţiei civile. Dacă statul membru nu este suficient de pregătit ca resurse pentru a răspunde adecvat unei urgenţe majore, el poate face apel la mecanismul comunitar.

În 2003 şi, ulterior, în noiembrie 2007, au fost făcute numeroase modificări de fond ale mecanismului comunitar de protecţie civilă
. În anul 2007, documentele europene au precizat elementele noi şi acţiunile incluse în mecanismul comunitar de protecţie civilă
: inventarul echipelor de intervenţii şi a altor mijloace de ajutor disponibile în statele membre, programe de formare pentru echipele de intervenţie şi salvare, proiecte pilot de intervenţie, formarea unor echipe de evaluare, gestionare a sistemului comun de comunicare şi informare de urgenţă (CECIS), sprijinul statelor membre pentru achiziţionarea sau rechiziţionarea unor mijloace de transport, chiar din sectorul privat etc.

În documentul referitor la mecanismul comunitar s-au definit principalii termeni utilizaţi în protecţia civilă: urgenţă majoră (orice situaţie care poate avea efecte nefaste asupra persoanelor, mediului sau bunurilor şi care justifică apelul la mecanismul comunitar); reacţie (orice acţiune întreprinsă în timpul sau după urgenţa majoră, pentru a face faţă consecinţelor imediate); pregătirea
 (starea de pregătire a mijloacelor umane şi materiale menite a asigura reacţia rapidă şi eficientă şi măsurile anticipative); module (organizare a capacităţilor statelor membre, autonomă, axată pe misiuni şi nevoi, pe echipe operaţionale mobile ale statelor membre). O atenţie deosebită s-a acordat definirii etapelor de pregătire (capitolul 4) şi reacţiilor în domeniul protecţiei civile (capitolul 3).

Decizia Consiliului din 12 februarie 2007 referitoare la acţiunile de protecţie civilă pentru  perioada 2007-2013 a introdus aceste acţiuni în cadrul programului general de „Securitate şi protecţie a libertăţilor”, „Prevenirea, pregătirea şi gestionarea consecinţelor în domeniul terorismului şi altor riscuri legate de securitate sau referitoare la menţinerea ordinii publice şi asigurării securităţii interne”
.

În anul 2008, Comisia Europeană a elaborat o Comunicare referitoare la întărirea capacităţii de reacţie a Uniunii Europene în caz de dezastre
. 
Forţa europeană de protecţie civilă, creată la propunerea Comisiei din anul 2005, va acţiona conform mecanismelor de coordonare internă. În colaborare cu ONU şi celelalte organizaţii internaţionale, Uniunea Europeană va susţine capacitatea de reacţie a actorilor din domeniul umanitar, folosind metodologiile ONU (PDNA) de evaluare a pagubelor şi nevoilor.

 1.2   Conceptul de securitate civilă

În prima jumătate a secolului XX, conceptul de securitate civilă era asociat răspunsului la anumite tipuri de dezastre naturale. Apariţia unor noi riscuri sistemice a impus o abordare a conceptului dintr-o perspectivă lărgită şi dinamică
.
Astfel, securitatea civilă implică patru categorii de măsuri care reprezintă, de altfel, dimensiunile acesteia: prevenirea, pregătirea, intervenţia şi restabilirea situaţiei normale (dimensiuni studiate în anul 1979)
. 
Numeroase ţări şi organizaţii au adoptat acest mod de a concepe securitatea civilă, dar există şi diferenţe legate de definirea celor patru componente, de măsurile luate în interiorul fiecăreia, de actorii implicaţi la nivelul întregii societăţi. Dezbaterile s-au centrat în jurul unor concepte de bază.
Riscurile reprezintă un loc central în acţiunile şi mijloacele puse în aplicare în cadrul asigurării securităţii civile. Ele sunt rezultatul interacţiunii dintre posibilitatea producerii unui eveniment care poate provoca pierderi de vieţi, daune materiale şi, pe de altă parte, populaţia şi activităţile expuse, care reprezintă vulnerabilitatea la aceste riscuri. Vulnerabilitatea rezultă din factorii fizici, sociali, economici sau de mediu care pot determina prejudicii sau daune
. 
Valoarea şi importanţa strategică a riscurilor sunt date de consecinţele asupra vieţii umane, de efectele asupra unor infrastructuri esenţiale, asupra unor activităţi economice vitale sau a unor clădiri, locuri de patrimoniu de mare valoare, de gradul de sensibilitate al populaţiei (legat de nivelul ei de informare şi educare)
.
Gestionarea riscurilor în securitatea civilă respectă normele internaţionale elaborate de Organizaţia internaţională de normalizare (ISO), referitoare la managementul riscului (Ghidul 73) şi la aspectele legate de securitate (Ghidul 51)
. Aceste documente descriu condiţiile şi etapele gestionării eficiente a riscurilor.

Conceptul de gestionare a riscurilor s-a dezvoltat, iniţial, în anii ’60-70, datorită intenţiei de a reduce pierderile companiilor, dar el a fost dezvoltat ca un concept de sine stătător, după anul 1995. Gestionarea riscurilor impune o abordare globală şi integrală, în scopul de a reduce riscurile, de a mobiliza ansamblul resurselor unei colectivităţi, de  a planifica operaţional, de a implica şi responsabiliza diferiţi actori, publici sau privaţi, de a asigura conformitatea cu legile, normele în vigoare, de a facilita luarea unor decizii şi măsuri corespunzătoare priorităţilor şi de a dezvolta o cultură şi competenţe în domeniu

Dezastrele sunt parte a conceptului de securitate civilă şi au drept caracteristici: perturbarea funcţionării normale a unei comunităţi, pierderi de vieţi omeneşti, pierderi materiale, economice sau afectarea gravă a  mediului. Situaţiile de urgenţă, din perspectiva acestei abordari, sunt  diferite de dezastre, sunt specifice societăţilor moderne şi există mijloace de intervenţii specifice.

Dezastrele implică situaţii ale căror consecinţe sunt mai importante şi pe lungă durată, implicând mobilizarea şi angajarea unor forţe din mai multe domenii. Adesea, în practică, se face dificil distincţia între situaţii de urgenţă şi dezastre. 
În accepţiunea Strategiei internaţionale a Naţiunilor Unite pentru prevenirea dezastrelor, efectele depind de viteza evoluţiei fenomenului, durata impactului, de gradul de repetare, previzibilitatea lui, potenţialul destructiv, nivelul perturbării colectivităţii (întreruperea serviciilor esenţiale), dimensiunea temporală şi posibilitatea controlării fenomenelor.

2.REGLEMENTĂRI ALE DOMENIULUI PROTECŢIEI
CIVILE ÎN UNELE STATE MEMBRE ALE UE
 Austria

· Constituţia din 1920, revizuită ulterior

Constituţia Austriei reglementează atribuirea competenţelor în domeniul prevenirii şi controlului dezastrelor la nivel federal şi la nivelul landurilor. Articolul 78a prevede că, în problemele de securitate, autoritatea supremă este Ministrul federal de interne, căruia îi sunt subordonate direcţiile de securitate, autorităţile administrative, direcţiile de poliţie şi autorităţile de securitate. În cazul în care viaţa, sănătatea, libertatea sau proprietatea unei persoane sunt expuse unei ameninţări imediate sau o astfel de ameninţare este iminentă, autorităţile de securitate, fără a prejudicia competenţele altor autorităţi, oferă primul ajutor general, până la intervenţia autorităţii competente în domeniu.

În baza articolului 78b, în fiecare land este creată o direcţie de securitate. La Viena, direcţia poliţiei federale este în acelaşi timp direcţia securităţii.

Conform prevederilor constituţionale, legile din acest domeniu sunt adoptate de guvernul federal şi/sau landuri. Unele legi se referă la domenii specifice (protecţia contra radiaţiilor, activitatea de luptă împotriva incendiilor etc.).

Constituţia nu defineşte conceptul de protecţie civilă, acesta fiind integrat în conceptul mai larg al apărării civile, inclus în domeniul apărării naţionale.

La nivelul Ministerului de interne funcţionează Departamentul de protecţie civilă şi de gestionare a crizelor
. Principala misiune a acestui departament este planificarea în domeniul urgenţelor civile legate de apărarea economică şi apărarea civilă.

Apărarea civilă cuprinde: protecţia civilă,  măsurile preventive de protecţie a populaţiei, măsurile pentru asigurarea continuităţii guvernării, pentru menţinerea păcii şi ordinii publice, măsurile de primire a sinistraţilor, asigurarea pazei clădirilor, a funcţionării instituţiilor de stat în timpul crizelor, protecţia bunurilor culturale şi protecţia împotriva actelor de terorism.

Protecţia civilă este definită ca ansamblul măsurilor de precauţie luate şi activităţile care asigură supravieţuirea populaţiei în situaţii de criză.
Protecţia civilă implică misiunile de salvare, sistemele de alertă, modul de comportare al populaţiei, construirea de adăposturi, asigurarea asistenţei medicale, protecţia contra radiaţiilor.

Planul naţional de apărare stabileşte principalele obiective ale apărării civile, în particular, ale protecţiei civile.

 Comitetul de lucru pentru apărare civilă a fost plasat sub autoritatea Ministerului federal de interne, guvernul federal stabilind un comitet de lucru pentru fiecare domeniu al apărării civile.
În fiecare land funcţionează un comitet  de coordonare care aplică la nivelul acestuia măsurile prevăzute de Planul naţional de apărare.

Situaţiile de crize interregionale şi internaţionale sunt coordonate de Consiliul naţional de gestionare a crizelor (SKKM). Prin Decizia Consiliului de Miniştri din 20 ianuarie 2004, Consiliul a fost reorganizat şi adaptat la exigenţele actuale.

Guvernul federal intervine în cazul manifestării unor crize grave, cu întindere naţională sau internaţională, în crizele locale care se pot agrava şi pot avea impact naţional, în crizele locale pentru care resursele locale umane, materiale, informaţionale sunt insuficiente.

Landurile sunt competente pentru protecţia contra dezastrelor la nivel regional şi constituie brigăzi de luptă contra incendiilor şi unităţi pentru servicii de urgenţă. În aceste acţiuni sunt implicate organizaţii de voluntari şi armata federală.
 Şcoala de protecţie civilă a Ministerului federal şi şcolile de protecţie civilă de la nivelul landurilor pregătesc cadre specializate în domeniu.

Pentru pregătirea populaţiei, Ministerul federal de interne a înfiinţat Centre de informare (în 1.200 oraşe), cu scopul de a forma comportamentul populaţiei în situaţii de criză.

Belgia

· Legea din 31 decembrie 1963 referitoare la protecţia civilă
· Legea reformei securităţii civile, din 15 mai 2007

În cadrul Guvernului belgian,  funcţionează Serviciul public federal de interne, în cadrul căruia  a fost înfiinţată Direcţia generală a securităţii civile
. Direcţia a fost recent reorganizată (de la 1 ianuarie 2009), având în structura sa serviciile de: alertă şi planificare de urgenţă, unităţi operative de securitate civilă, de prevenire, de elaborare a normelor pentru clădiri, de gestionarea financiară a fondurilor nucleare,  de coordonare a serviciilor de incendii, de gestionare a Centrului de informare şi Direcţia pentru reforma securităţii civile.

Domeniul protecţiei civile a fost reglementat, iniţial, prin Legea protecţiei civile, din 31 decembrie 1963
, modificată ulterior, care se referea la protecţia civilă (capitolul 1) şi la serviciile comunale şi regionale de incendiu (capitolul 2). Conform legii, protecţia civilă cuprinde ansamblul măsurilor şi mijloacelor destinate a asigura protecţia şi supravieţuirea populaţiei, ca şi salvarea patrimoniului naţional, în caz de conflict armat. Ea are ca obiect, de asemenea, ajutorarea persoanelor şi salvarea bunurilor în timpul calamităţilor, catastrofelor şi sinistrelor (art. 1).

Conform legii, Regele este cel care stabileşte măsurile ce trebuie luate, în  domeniul protecţiei civile, de către orice locuitor,  de către serviciile publice sau organisme private, publice ori de utilitate publică (art. 2).
Măsurile din domeniul protecţiei civile stabilite de lege sunt: intervenţiile de luptă contra incendiilor şi exploziilor; prevenirea incendiilor; ajutorul medical de urgenţă; intervenţiile tehnice de salvare; lupta contra poluării chimice, nucleare, biologice, cu hidrocarburi; lupta contra calamităţilor, catastrofelor şi sinistrelor; coordonarea operaţiunilor de salvare, a misiunilor internaţionale de protecţie civilă; distribuirea apei, alertarea populaţiei; acordarea sprijinului logistic (art. 2b). Pentru fiecare comună sau oraş trebuie să existe un plan general de urgenţă şi intervenţie (reglementat ulterior, prin Legea 2003‑03‑28 şi Decretul regal din 16 februarie 2006). 

Sunt prevăzute, de asemenea, atribuţiile ministrului de interne în ceea ce priveşte organizarea mijloacelor şi stabilirea măsurilor necesare pentru asigurarea protecţiei civile, pe ansamblul teritoriului naţional (art.4). Refuzul de a se conforma măsurilor impuse de lege se pedepseşte, în timp de pace, cu închisoare de la 8 zile la 3 luni şi amendă.

Prin Decretul regal din 16 februarie 2006 referitor la planurile de urgenţă şi intervenţie au fost redefiniţi principalii termeni utilizaţi în domeniul protecţiei civile, cât şi etapele şi fazele cuprinse în planurile de urgenţă.

Legea din 22 ianuarie 2007 a stabilit crearea Centrului federal de informaţii pentru securitatea civilă
 în cadrul Serviciului public federal de interne. Centrul are ca obiectiv colectarea şi interpretarea informaţiilor referitoare la securitatea civilă, cu scopul de a coordona informarea serviciilor de securitate civilă, de a redacta directive tehnice şi proceduri operaţionale, de a forma personalul serviciilor operaţionale.
În contextul apariţiei unor noi tipuri de riscuri şi provocări,  vechea legislaţie, a protecţiei civile, a fost modificată prin Legea reformei securităţii civile, din 15 mai 2007
. Principiul de bază al legii a fost acela că orice cetăţean are dreptul de a primi sprijinul adecvat, astfel încât limitele comunale, provinciale sau regionale să nu mai constituie un obstacol pentru intervenţia serviciilor de salvare.

Prin lege s-a urmărit perfecţionarea Serviciului public federal de interne, acordându-i autonomia necesară.  

În Titlul II al legii sunt definiţi principalii termeni: 

· „servicii operaţionale ale securităţii civile” - posturile de incendiu şi intervenţii în zone acoperite de unităţi operaţionale de protecţie civilă;
· „mijloace adecvate” - angajamentul minim în persoane şi material necesar pentru asigurarea unei misiuni operaţionale de calitate, garantând un nivel de securitate adecvat personalului de intervenţie;
· „ajutorul adecvat cel mai rapid” - serviciile operaţionale care pot, cu mijloace adecvate, să ajungă la faţa locului în intervalul cel mai scurt;
· „analiza riscurilor”  - inventarul şi analiza riscurilor prezente în zone care necesită nevoi materiale şi de personal;
· „măsurile civile” - măsurile non-poliţieneşti şi non-militare;
· „posturile de incendiu şi intervenţie” - structură operaţională dotată cu personal şi mijloace materiale adecvate, care poate fi trimise în misiuni operaţionale.

Securitatea civilă cuprinde ansamblul măsurilor şi mijloacelor civile necesare îndeplinirii misiunilor vizate de prezenta lege, în scopul de a salva şi proteja, în orice moment, persoanele, bunurile lor şi spaţiile lor de viaţă (art. 3).

Pentru realizarea acestor misiuni, autoritatea federală dispune de unităţi operaţionale de protecţie civilă, de Centrul federal de formare a cadrelor pentru serviciile de salvare, de Centrul federal de informaţii pentru securitate civilă şi de o Inspecţie generală a serviciilor.

Regele stabileşte, prin decret, conţinutul şi condiţiile minimale ale analizei riscurilor (art. 5), precum şi măsurile necesare în domeniul securităţii civile, respectiv programul de măsuri de protecţie civilă care trebuie aplicat pentru fiecare locuitor, pentru serviciile publice şi organismele publice, private şi utilitare.

Sunt prevăzute, de asemenea, misiunile  generale ale serviciilor operaţionale de securitate civilă; salvarea şi asistenţa persoanelor, protecţia bunurilor; asigurarea ajutorului medical de urgenţă; lupta împotriva incendiilor şi exploziilor şi a consecinţelor lor; lupta împotriva poluării şi eliberării de substanţe periculoase; acordarea sprijinului logistic (art. 8). 

Titlul III se referă la delimitarea zonelor de salvare şi la rolul comitetelor consultative naţionale şi zonale:
· finanţarea zonelor de către comune, prin fonduri federale, provinciale şi alte surse (art. 67);

· modul de calcul al fondurilor şi modul lor de contabilizare;

·  modul de recrutare şi cariera personalului care activează în domeniul securităţii civile (art. 100- 106);

· autoritatea şi modul de conducere, cu precizarea competenţelor generale ale comunităţilor şi provinciilor, ale guvernatorilor şi relaţiile cu comandantul zonei.

Titlul IV - protecţia civilă, corpurile federale care desfăşoară misiuni de asigurare a securităţii civile. Aceste corpuri sunt organizate în unităţi operaţionale, aflate sub tutela ministrului de interne. Protecţia civilă dispune de cadre profesioniste şi voluntari.

Titlul V - responsabilităţile personalului din zonele unde sunt necesare intervenţii şi ale celui din serviciile protecţiei civile.

Titlul VI - coordonarea acţiunilor de securitate civilă pe întreg teritoriul ţării. 

În Titlul VII - misiunea şi modul de funcţionare a Inspecţiei generale a serviciilor de securitate civilă, creată în cadrul Serviciului public federal de interne, sub autoritatea directă a ministrului.

Titlul VIII - Centrul federal de informare pentru securitatea civilă.

Titlul IX - modul de organizare şi rolul etapei prevenirii incendiilor şi exploziilor.

Titlul X - recuperarea cheltuielilor aferente desfăşurării misiunilor de securitate civilă.

În Titlul XI - modalităţi de rechiziţionare şi de evacuare a populaţiei, precum şi măsurile luate în caz de război (Titlul XII).

Titlul XIII - dispoziţii penale, cu precizarea pedepselor aplicate în cazul refuzului de a se conforma măsurilor ordonate (existente în legea din 1963, cu fixarea amenzilor de la 26 la 500 euro – în caz de pace).

  Bulgaria
-  Constituţia, articolul 16 

- Legea administraţiei din 1998, cu modificările ulterioare, referitoare la obligaţiile autorităţilor locale

- Legea din 1996 referitoare la apărare, cu modificările ulterioare
- Decretul Consiliului de Miniştri nr. 137 din 6.06.2006 prin care se înfiinţează Direcţia generală a Serviciului Naţional al Protecţiei Civile
Protecţia civilă reprezintă o parte a Sistemului Naţional Unic Integrat de Salvare, care regrupează activităţile guvernamentale, organizaţionale, economice, ştiinţifice şi sociale cu misiuni de protecţie a  populaţiei şi economiei naţionale împotriva dezastrelor şi accidentelor.
 Direcţia Generală a Serviciului Naţional al Protecţiei Civile
 funcţionează în cadrul Ministerului pentru politica de luptă împotriva dezastrelor şi accidentelor. Consiliul de Miniştri stabileşte marile orientări în domeniul protecţiei civile.

Direcţia are în subordine 28 de direcţii regionale de protecţie civilă, în care activează 15 echipe de salvare, formate din profesionişti. 
Direcţia generală are misiunea de a susţine o mai bună reglementare a domeniului, de a recruta şi forma unităţile pentru misiuni de protecţie şi salvare, de a superviza planurile de protecţie a populaţiei şi economiei naţionale, de a organiza protecţia civilă, de a coopera cu forţele armate pe durata operaţiunilor de salvare din zonele sinistrate, de a preveni şi a reduce consecinţele catastrofelor, de a analiza diferite experienţe internaţionale, aplicând dreptul internaţional umanitar, de a alerta populaţia şi autorităţile guvernamentale în caz de catastrofe, accidente şi dezastre.

Centrul Naţional de gestionare a crizelor are misiunea de a aduna, analiza şi arhiva informaţii asupra riscurilor şi situaţiilor de urgenţă, informând autorităţile guvernamentale.

La nivel local, direcţiile de protecţie civilă şi experţii acordă asistenţă guvernatorilor regiunilor şi primarilor pentru executarea misiunilor de pregătire, organizare, executare şi control a protecţiei civile.

Comitetul permanent pentru protecţia populaţiei în caz de dezastre şi accidente (SCPPCDA) funcţionează pe lângă Consiliul de Miniştri, conform Deciziei N.SB – 1.04.1995. El include reprezentanţi din ministerele şi agenţiile interesate, o echipă ştiinţifică de experţi şi informatori de sistem naţional de informare.

Planul naţional de organizare a intervenţiei defineşte responsabilităţile şi obligaţiile ministerelor şi agenţiilor implicate.
 Cehia
- Legea nr. 239/2000 referitoare la protecţia civilă
- Legea nr. 240/2000 referitoare la gestionarea crizelor

În Legea nr. 239 din anul 2000
 au fost incluse obligaţiile prevăzute de Convenţia de la Geneva din 12 august 1949 referitoare la protecţia victimelor conflictelor armate, prevederi referitoare la alertarea, evacuarea, adăpostirea populaţiei, măsurile pentru protejarea vieţii, sănătăţii şi bunurilor.

Ministerul de Interne este organul administrativ central care coordonează domeniul protecţiei civile.

În cadrul Ministerului de Interne, funcţionează Direcţia generală a Serviciului de Incendii şi Comitetul regional de intervenţii.

Organizarea protecţiei civile implică Consiliul Naţional de Securitate care coordonează Ministerul Apărării, Ministerul de Interne şi alte ministere.

Direcţia generală a Serviciului de incendii şi intervenţii (CFRS) asigură executarea misiunilor încredinţate, coordonează activitatea în colaborare cu alte autorităţi autonome. Ea dispune de 14 brigăzi de incendiu şi intervenţie.

Serviciile regionale sunt responsabile de misiunile de protecţie civilă desfăşurate la nivel local.

În situaţii deosebite, unităţile militare specializate acordă asistenţă populaţiei, mai ales în situaţii de accidente chimice, pierderi de substanţe periculoase, inundaţii, incendii care implică ajutor umanitar.

La nivel local sunt implicate serviciile de luptă împotriva incendiilor, de sănătate şi poliţie, asociaţii şi organizaţii de voluntari.

Institutul de Protecţie Civilă şi centrele sale regionale asigură formarea cadrelor pentru protecţia civilă.

În şcolile primare şi secundare este predată disciplina „Protecţie omului în caz de situaţii speciale”.

Cipru

- Legea din 1997 referitoare la protecţia civilă

Legea din 1997 defineşte protecţia civilă conform protocolului adiţional al Convenţiei de la Geenva, semnat în 8 iunie 1977. Protecţia civilă cuprinde toate măsurile de apărare contra oricăror atacuri şi de reducere a consecinţelor lor înainte, în timpul sau după un atac, permite a face faţă unei catastrofe sau a limita consecinţele acesteia prin luarea unor măsuri de prevenire, planificare, educare, pregătire şi intervenţie înainte, în timpul şi după catastrofă. 
Reglementările prevăd organizarea forţelor şi serviciilor de protecţie civilă pe bază obligatorie sau voluntariat; formarea şi educarea cetăţenilor în domeniul protecţiei civile, achiziţionarea materialelor necesare pentru construirea de adăposturi şi măsuri de rechiziţionare sau cumpărare a unor imobile şi bunuri necesare.

Termenul de dezastru acoperă orice eveniment distructiv care se produce pe teritoriul ţării: cutremur, alunecări de teren, inundaţii, ciclon, furtună şi alte calamităţi, accidente tehnologice, incendii, explozii, epidemii, accidente, naufragii sau alte evenimente grave care pun în pericol viaţa şi bunurile mai multor oameni şi care provoacă daune grave mediului şi resurselor naturale ale ţării.

Consiliul de Miniştri deţine toate prerogativele în domeniul protecţiei civile şi are în subordine Cartierul General al Protecţiei Civile.

Ministrul de interne este responsabil cu aplicarea legislaţiei în domeniu, cu supravegherea sistemului de protecţie civilă şi coordonează serviciile de protecţie civilă.

În caz de război sau de catastrofă, care necesită mobilizarea generală a resurselor umane şi materiale, Consiliul de Miniştri sau ministrul de interne pot declara stare de urgenţă pentru 48 ore (şi prelungire ulterioară, dacă este necesar, cu aprobarea Parlamentului).

În funcţie de situaţie, Consiliul de Miniştri declară un ministru, o administraţie, un departament/serviciu guvernamental, drept serviciu esenţial.

Consiliul de Miniştri poate numi un Consiliu central de protecţie civilă, care aprobă planul general de protecţie civilă şi stabileşte rolul şi responsabilii pentru fiecare componentă a sistemului de protecţie civilă. Legea menţionează principalele ameninţări, mandatul şi responsabilităţile în situaţii de cutremur, incendiu de pădure, focuri în zone rurale, poluare maritimă, urgenţe radiologice sau război.

Procesul de reorganizare a protecţiei civile a implicat formarea unori unităţi în majoritatea zonelor urbane şi a comunelor apropiate, instalarea unui nou sistem de alertă, crearea unui centru principal de informare şi control operaţional 24 de ore din 24, atribuirea la numărul de apel de urgenţă 112, îmbunătăţirea programului de formare a cadrelor şi valorizarea voluntariatului, achiziţionarea de echipament şi consolidarea noului sistem logistic.

Danemarca
· Legea nr. 1054 din 23 decembrie 1992 referitoare la protecţia civilă
Agenţia daneză de gestionare a situaţiilor de urgenţă
 din cadrul Ministerului de Interne şi al Sănătăţii coordonează activităţile serviciilor de intervenţie naţionale şi municipale. Are în componenţă Inspectoratul nuclear şi un laborator chimic.

În timp de pace, serviciile de intervenţie sunt organizate în 6 centre regionale ale Brigăzii Naţionale de Intervenţie.

În cele 275 municipalităţi, serviciul se află sub autoritatea comisiilor numite de consiliile locale. Aceste servicii intervin în operaţiunile normale de salvare şi luptă contra incendiilor, ca şi în situaţiile care impun adăpostirea şi hrănirea persoanelor evacuate, victime ale inundaţiilor sau altor dezastre.

Legea  referitoare la gestionarea crizelor prevede activarea unui sistem de intervenţie ierarhizat şi integrat.

La nivel municipal, regional şi naţional, există o singură autoritate care are ca misiune pregătirea pentru situaţii de urgenţă. Sistemul integrat se bazează pe faptul că pregătirea se realizează folosind  mijloacele existente, neexistând unităţi speciale pentru situaţii de urgenţă. Serviciile de intervenţie sunt organizate piramidal, pe trei niveluri: servicii municipale care intervin în accidente (nivelul 1); 7 posturi de asistenţă (nivelul 2) şi 6 centre regionale care oferă asistenţă la nivel regional (nivelul 3). În anumite situaţii, municipalităţile pot apela la brigăzile naţionale, pe baza unui acord cu Agenţia de gestionare a situaţiilor de urgenţă sau cu centrele regionale.

Operaţiunile de intervenţie de mare amploare sunt coordonate de poliţiile locale.

Serviciile naţionale dispun de un personal specializat, care provine din ofiţeri de rezervă, formaţi în acest domeniu. În anul 2005, erau 650 funcţionari, 200 ofiţeri şi 100 subofiţeri. 
Conform dispoziţiilor Ministerului de Interne şi Sănătăţii, autorităţile locale sunt responsabile de constituirea şi menţinerea serviciilor de intervenţie municipale. Consiliile locale pot semna acorduri cu societăţi de intervenţie private (exemplu Falck Redningskorps), agreate de Agenţia Naţională.
Bugetul anual mediu al serviciilor naţionale este de aproximativ 54 milioane euro.

Estonia
- Legea acţiunilor de salvare, din 1994, referitoare la organizarea operaţiunilor de salvare şi de luptă contra incendiilor

- Legea referitoare la situaţiile de urgenţă, din 1996

- Legea referitoare la pregătirea pentru situaţii de urgenţă, din 2000, referitoare la competenţele în domeniul protecţiei civile

La nivel naţional, Ministerul de Interne are responsabilitatea gestionării situaţiilor de urgenţă şi desfăşurării acţiunilor la nivel local.

Gestionarea situaţiilor de urgenţă se bazează pe un sistem cu două componente: protecţia civilă şi gestionarea crizelor.
Sistemul de protecţie civilă are ca scop protejarea vieţii, bunurilor şi mediului în caz de urgenţă sau război. 
Sistemul de gestionare a crizelor este stabilit şi pus în aplicare de organizaţiile guvernamentale, în cooperare cu autorităţile locale şi organizaţii publice. El are drept scop asigurarea securităţii publice în situaţii de urgenţă sau criză.

La nivel naţional, activează Comitetul estonian de criză
 care coordonează aceste activităţi în colaborare cu celelalte ministere. 
Comitetul de criză coordonează gestionarea situaţiilor de urgenţă prin: stabilirea politicii naţionale în domeniu şi a programelor de dezvoltare; colectarea şi analiza datelor referitoare la situaţiile de urgenţă; stabilirea măsurilor de prevenire; coordonare şi controlul situaţiilor de criză şi a activitatăţii Comitetului Naţional de criză; planificarea, coordonarea şi gestionarea crizei la nivel naţional şi în regimuri; dezvoltarea sistemelor de primă alertă; propunerea unor proiecte legislative şi a unor norme în domeniu; gestionarea rezervelor de stat şi asigurarea echipamentelor necesare; coordonarea cooperării între serviciile de intervenţii, cele de lupta contra incendiilor şi forţele de apărare.

Finlanda
- Legea nr. 468/2003 referitoare la serviciile de intervenţie

- Legea nr.1287 din 2004 referitoare la participarea civililor în gestionarea crizelor
Finlanda deţine unul dintre cele mai eficiente sisteme de intervenţie în caz de criză din Europa. Autorităţile sunt responsabile pentru asigurarea siguranţei populaţiei în astfel de situaţii. În cadrul Ministerului de Interne funcţionează Departamentul pentru serviciile de intervenţie
, care coordonează activitatea de prevenire, pregătire, intervenţie, la nivel naţional.

Responsabilitatea funcţionării sistemului de intervenţii aparţine autorităţilor centrale de stat şi departamentelor regionale. Autorităţile de stat responsabile sunt Ministerul de Interne şi autorităţile locale.
Centrul de alertă pentru protecţie civilă deţine 15 centre districtuale de alertă şi are sub autoritatea sa centrele serviciilor de poliţie, securitate socială şi sănătate. Centrele au înlocuit, după 2006, centrul de la nivelul municipalităţilor şi primeşte apelurile de urgenţă, 24 de ore din 24. 

La acţiunile de intervenţie iau parte institutuţii şi organizaţii de stat (poliţia, poliţia de frontieră, forţele de apărare, Ministerul sănătăţii, al afacerilor sociale, Institutul naţional de sănătate publică, Autoritatea naţională pentru protecţie nucleară, Ministerul administraţiei, al agriculturii, Ministerul transportului şi telecomunicaţiilor, Institutul de meteorologie, autorităţile locale etc.), precum şi asociaţii de voluntari.

Legea prevede obligativitatea fiecărui cetăţean de a respecta măsurile de prevenire a incendiilor şi accidentelor şi de a participa în caz de urgenţă.
Franţa
- Decretul nr. 88-622 din 6 mai 1988 referitor la planurile de urgenţă

- Legea nr. 96-369 din 3 mai 1996 referitoare la serviciile contra incendiilor

- Legea nr. 96-370 din 3 mai 1996 referitoare la dezvoltarea voluntariatului în corpurile de pompieri de intervenţie

- Legea nr. 2004-811 din 13 august 2004 referitoare la modernizarea securităţii civile

Conform Ordonanţei din 7 ianuarie 1959, ministrul de interne şi pentru amenajarea teritoriului răspunde de protecţia civilă şi este, în acelaşi timp, responsabil de apărarea civilă. Conform Decretului nr. 65-28 din 13 ianuarie 1965, cu modificările ulterioare, ministrul de interne urmează directivele primului ministru în domeniul protecţiei civile, fiind permanent în legătură cu autorităţile militare. 
Direcţia Apărării şi Securităţii Civile (DDSC) este condusă de un director care are şi funcţia de Înalt Funcţionar al Apărării. 
Centrul Operaţional de Gestionare Interministerială a Crizelor (COGIC) primeşte toate informaţiile legate de un eveniment care ar prejudicia populaţia, bunurile şi mediul şi informează ministrul de interne. 
Legea modernizării securităţii civile din 13 august 2004
, cu ultima modificare în 7 mai 2005, menţionează, în articolul 1, faptul că securitatea civilă are ca obiect prevenirea riscurilor de orice natură, informarea şi alertarea populaţiei, ca şi protecţia persoanelor, bunurilor şi mediului împotriva accidentelor, sinistrelor şi dezastrelor, prin pregătirea şi punerea în aplicare a măsurilor şi prin folosirea mijloacelor necesare care ţin de competenţa statului, colectivităţilor teritoriale şi a altor persoane publice sau private.

Securitatea civilă contribuie la protecţia generală a populaţiei, fiind legată de securitatea internă, reglementată de Legea nr. 2003-239 din 18 martie 2003 şi de apărarea civilă, în baza Ordonanţei nr. 59-147 din 7 ianuarie 1959.

Articolul 2 al legii precizează că misiunile de securitate civilă sunt asigurate, în principal, de echipe de intervenţie, pompieri profesionişti şi voluntari din serviciile de incendii şi salvare, ca şi de personalul din serviciile statului, din unităţile militare. La aceste acţiuni de securitate civilă participă militari de la toate armele, jandarmeria naţională, personalul poliţiei şi agenţi ai statului, colectivităţile teritoriale, instituţiile şi organismele publice sau private chemate să desfăşoare misiuni de protecţie a populaţiei, asociaţiile care activează în domeniul securităţii civile.

Articolul 3 precizează că politica de securitate civilă trebuie să vizeze anticiparea riscurilor, protecţia populaţiei şi mobilizarea tuturor mijloacelor de încurajare a solidarităţii.

Referitor la organizarea securităţii civile, legea precizează că orice persoană trebuie să contribuie prin comportamentul său la securitatea civilă. În funcţie de situaţiile cu care se confruntă şi în măsura posibilităţilor, orice persoană trebuie să alerteze serviciile de salvare (art.4).

În Codul educaţiei s-a precizat că orice elev trebuie să beneficieze, în cadrul învăţământului obligatoriu, de o instruire şi sensibilizare faţă de prevenirea riscurilor şi faţă de misiunile de salvare, să înveţe măsurile elementare de prim-ajutor (L 312-13-4). Aceste prevederi au fost introduse prin Legea nr. 2004-811 din 13 august 2004.

În lege sunt menţionate serviciile publice menite a lua măsurile necesare menţinerii satisfacerii nevoilor prioritare ale populaţiei în situaţii de criză (art.6), obligaţiile instituţiilor de sănătate şi medico-sociale (art.7).
Prevederile referitoare la protecţia generală a populaţiei şi la planurile comunale şi intercomunale de salvare  sunt cuprinse în art.13.
De asemenea, sunt incluse prevederi referitoare la: 
· organizarea operaţiilor de salvare, care se desfăşoară conform unor planuri speciale - planul Orsec (art.14);

· planurile comunale, departamentale şi zonale (art. 15);

· modul în care sunt acoperite cheltuielile legate de operaţiunile de salvare, menţionând modificările Codului general al colectivităţilor teritoriale (art.27);

· asociaţiile care au ca obiect social activitatea de securitatea civilă şi care sunt agreate de reprezentantul statului în departament sau de ministrul din domeniul securităţii civile (art.37);

· activitatea de evaluare şi control desfăşurată, în general, de Inspecţia generală a administraţiei (art.41); 
· evaluarea periodică şi inspecţia tehnică a serviciilor de incendiu şi salvare (art.42); orice acţiuni de împiedicare a acestor inspecţii sunt amendate cu 15.000 euro;

· serviciile de incendiu şi salvare (secours) care activează prin Conferinţa naţională a serviciilor de incendiu şi salvare (art.44);

· domeniul intervenţii-pompieri, al profesioniştilor şi voluntarilor din domeniu (art. 67, 70-84).

Legea prevede că Direcţia de Apărare şi Securitate Civilă (DDSC), din cadrul Ministerului de Interne, este structura centrală responsabilă cu gestionarea riscurilor. În situaţii de urgenţă, se acţionează împreună cu celelalte ministere, în special cu Ministerul Apărării, Sănătăţii, Mediului şi Transporturilor.

Direcţia de Apărare şi Securitate Civilă are drept competenţe:

· serviciile operaţionale naţionale;
· activitatea de intervenţii-pompieri;
· gestionarea crizelor;
· administrarea şi logistica.
Activitatea ei se desfăşoară cu sprijinul unor instituţii publice specializate: Inspecţia Apărării şi Securităţii Civile (din cadrul SDIS); serviciul Înaltului funcţionar al Apărării, însărcinat să coordoneze acţiunile de apărare civilă din cadrul Ministerului de Interne; Şcoala de formare a ofiţerilor de intervenţie şi pompieri (ENSOSP).

Pentru a susţine serviciile teritoriale de securitate civilă, ministrul de interne dispune de servicii operaţionale ale Direcţiei care acţionează pe întreg teritoriul Franţei şi colaborează, pe plan internaţional, în cadrul mecanismului comunitar de cooperare în domeniul protecţiei civile. În Franţa există 20 centre care dispun de 307 genişti, 40 elicoptere de securitate civilă, avioane pentru stins incendii (baza Marignane), formaţii militare de securitate civilă.

În cadrul Direcţiei funcţionează: 
- Subdirecţia intervenţii-pompieri;
- Subdirecţia de gestionarea riscurilor - organizează cele trei faze ale crizei (pregătirea, răspunsul şi valorificarea experienţei; face analiza riscurilor de orice tip (naturale, tehnologice, nucleare, de poluare), prevenirea şi reglementarea în domeniul incendiilor; planifică măsurile de apărare civilă; informează şi sensibilizează populaţia faţă de riscuri şi sistemele de alertă; asigură supravegherea şi legătura cu statele majore din zone de apărare, cu alte centre operaţionale şi de informare naţionale, în cadrul Centrului operaţional de gestionare interministerial al crizelor (CDGIC);
- Subdirecţia administraţie şi logistică (SDAL) - pregăteşte şi execută bugetul misiunii de securitate civilă; asigură consilierea juridică, susţinerea logistică şi informatică a serviciilor operaţionale de securitate civilă şi a Centrului operaţional de gestionare a crizelor (CDGC). Franţa dispune de 4 baze de susţinere logistică şi operaţionale ESOL. 

În Anexa la lege este prezentată politica referitoare la securitatea civilă, având ca punct de referinţă protecţia populaţiei, ca misiune esenţială a autorităţilor publice. 
Legea securităţii civile a orientat modalităţile de desfăşurare ale misiunilor de protecţie şi salvare şi a pus în evidenţă dimensiunile cunoaşterii, prevenirii şi pregătirii pentru risc; redefinirea conceptului de protecţie a populaţiei, punând accentul pe locul cetăţeanului în asigurarea securităţii civile; mobilizarea tuturor mijloacelor, încurajând solidaritatea. Conceptul de securitate civilă a pus accentul pe cunoaşterea riscurilor, pe anticiparea crizelor şi pe capacitatea de intervenţie. Un rol deosebit s-a acordat planificării operaţionale, extinderii exerciţiilor de antrenare a populaţiei, valorificării experienţei anterioare. De asemenea, a dus la redefinirea noţiunii de protecţie a populaţiei, afirmând rolul cetăţeanului şi contând pe cetăţeni informaţi şi responsabili, pregătiţi să înfrunte riscurile. În acest context, un rol deosebit a revenit informării şi formării populaţiei.

Germania
- Constituţia din 1949

- Legea protecţiei civile, din 4 aprilie 1997
- Legea apărării civile din 25 martie 1997, cu modificările şi completările ulterioare

Constituţia germană
 prevede că protecţia populaţiei în timp de pace este în responsabilitatea celor 16 landuri. Statul federal este responsabil de protecţia populaţiei în timp de război sau dacă Parlamentul apreciază că există o situaţie prealabilă de tensiune.

Legea protecţiei civile din 1997 a transferat landurilor competenţa planificării situaţiilor de urgenţă şi pregătirii operaţionale în timp de pace.

Fiecare land a elaborat propria reglementare privitoare la acordarea asistenţei medicale de urgenţă, la lupta împotriva incendiilor, ca şi procedurile de gestionare a catastrofelor şi de asistenţă tehnică.

Guvernul federal susţine landurile, punând la dispoziţie echipamentele necesare stării de război care, însă, pot fi reutilizate, în anumite situaţii şi în timp de pace.

Evenimentele din 11 septembrie 2001 şi inundaţiile catastrofale din 2002 au dus la elaborarea unei noi strategii în domeniul protecţiei populaţiei, strategie elaborată de Ministerul federal de interne şi  structurile specializate de la nivelul landurilor. 
Strategia a reprezentat o abordare coordonată a acţiunilor întreprinse de autorităţile federale în gestionarea crizelor generate de dezastre de amploare naţională.

În acest scop, a fost creat, în mai 2004, Biroul federal de protecţie civilă şi intervenţii în caz de dezastre
. Conform art. 86 din Constituţie, competenţele referitoare la protecţia civilă care reveneau guvernului au fost delegate Biroului.
În caz de catastrofă produsă în timp de pace, landurile constituie prima autoritate responsabilă.
Guvernul federal susţine, la cerere, autorităţile locale şi regionale cu propriile mijloace operaţionale (agenţia federală de intervenţii, forţele de poliţiei federală, forţele armate) şi cu serviciile oferite de Biroul federal de protecţie civilă, care pune la dispoziţie informaţiile şi serviciile necesare şi asigură protecţia infrastructurilor critice. Biroul informează landurile, sectorul privat şi populaţia referitor la prevenirea, planificarea şi riscurile curente. El asigură şi personalul specializat.

În cadrul Ministerului de interne se poate forma un grup de coordonare interministerial, atunci când amploarea catastrofei depăşeşte capacităţile unui land sau depăşeşte ca acţiune teritoriul acestuia.
În caz de criză militară, 13 ministere diferite sunt responsabile de planificarea de urgenţă în zonele lor de competenţă, şi de coordonarea Ministerului de interne.

Studiul protecţiei civile se desfăşoară în toată ţara, iar pregătirea cadrelor se face mai ales pe plan local, în cooperare cu serviciile guvernamentale.

Lituania
-  Legea siguranţei şi luptei împotriva incendiilor, din 19 decembrie 2002, consolidată în 2003

- Legea apărării civile, din 5 octombrie 2006

Noua legislaţie
 pune în centrul domeniului apărării civile sistemul protecţiei civile, ca parte integrantă a securităţii naţionale. Securitatea naţională se bazează pe conceptul apărării totale, care obligă autorităţile să ia măsurile de prevenire şi intervenţie în situaţii de urgenţă, astfel încât să protejeze statul, utilizând propriile resurse.

Lituania cooperează cu celelalte state baltice, în cadrul Baltcom Task Force. În cadrul NATO, Lituania a fost preocupată de asigurarea securităţii civile, a protejării cetăţenilor de la frontierele sale.

În anul 2006, a fost adoptată Legea apărării civile care a reprezentat o încercare de adaptare la provocările societăţii actuale. Această lege defineşte principalii termeni folosiţi în prezent   (apărare civilă, dezastre, catastrofe, managementul crizelor, măsuri preventive, măsuri de răspuns, măsuri de urgenţă pentru eliminarea consecinţelor).

În textul legii se prevede crearea unui sistem de protecţie civilă pentru managementul catastrofelor, asigurându-i baza legală şi suportul organizaţional (Secţiunea 2). 

În Secţiunea 3 sunt definite principalele tipuri de catastrofe: naturale, cauzate de oameni (tehnologice, dezordine publică, atacuri teroriste şi conflicte armate, epidemii). Răspunsul la aceste riscuri implică abordarea specificului fiecăreia. Catastrofele pot fi: locale, regionale sau naţionale.

Dacă nivelul catastrofei restrânge drepturile şi libertăţile persoanelor, poate fi declarată situaţie de urgenţă.

În Secţiunea 4 este precizată structura şi organizarea sistemului de apărare civilă. Sistemul cuprinde instituţii de stat, locale, organizaţii de voluntari. Sistemul funcţionează pe criteriul teritorial, unitatea de bază fiind districtul şi oraşele.

Obiectivele sistemului sunt de a asigura gestionarea catastrofelor, de a sprijini victimele, de a reduce cât mai mult pagubele materiale şi de mediu. În cazul invaziei militare sau război, se vor folosi forţele armate naţionale (Secţiunea 5).

Modul de gestionare şi organizare cere ca primul ministru să fie responsabil de modul în care funcţionează sistemul, de coordonarea deciziilor de la nivel local. 

Serviciul de stat de luptă împotriva incendiilor coordonează şi controlează intervenţiile desfăşurate în cadrul sistemului (Secţiunea 6).

În Secţiunea 7 sunt definite misiunile Serviciului de luptă împotriva incendiilor şi intervenţiile de salvare: menţinerea bunei funcţionări a sistemului de alarmă, elaborarea normelor pentru fiecare sistem de operaţiuni, cooperarea cu organele locale pentru elaborarea planurilor de apărare civilă; gestionarea operaţională a catastrofelor, constituirea şi gestionarea bazei de date referitoare la riscuri, dezvoltarea Centrului de Control operaţional al Apărării Civile; organizarea apărării civile la nivel local; dezvoltarea unui program educaţional în domeniul apărări civile; utilizarea mijloacelor media pentru informarea populaţiei în legătură cu tipurile de  catastrofe şi cu măsurile de prevenire a lor, organizarea pregătirii, la nivel local, a cadrelor implicate în apărarea civilă, asigurarea schimbului de informaţii între ministere, autorităţile locale şi persoane private pentru asigurarea eficienţei acţiunilor; mobilizarea resurselor umane şi materiale.

În Secţiunea 8 sunt menţionate responsabilităţile diferitelor instituţii de stat.
În Secţiunea 9 sunt prezentate misiunile autorităţilor locale care organizează comitete de apărare civilă, participă la măsurile preventive, evacuează populaţia în situaţii  de criză, asigură condiţiile de adăpostire a populaţiei etc. 

În Secţiunea 11 a legii sunt enumerate drepturile şi îndatoririle locuitorilor Lituaniei în ceea ce priveşte informarea referitoare la catastrofe, acordarea asistenţei, semnalarea oricărei situaţii critice, obligativitatea de a urma instrucţiunile autorităţilor şi media, participarea la acţiunile de limitare a consecinţelor catastrofelor.

Secţiunea 12 se referă la cooperarea cu forţele armate.

Secţiunea 13 prevede măsurile necesare planificării apărării civile, pe plan local şi naţional.

În Secţiunile 15‑18 se face referire la sistemul de alarmă civil şi la resursele pentru gestionarea catastrofelor.
Secţiunile finale se referă la procesul de antrenare a cadrelor şi la procesul de educare a tinerilor în legătură cu problemele apărării civile.

Un loc aparte îl au referirile la dezvoltarea cercetărilor în acest domeniu (Secţiunea 22).
Marea  Britanie
- Legea referitoare la riscurile civile 2004 (Civil Contingencies Act 2004)

Legea referitoare la riscurile civile
 abordează în mod unitar domeniul protecţiei civile, cât şi domeniului crizelor în secolul XXI, stabilind principalele responsabilităţi şi rolul autorităţilor în pregătirea şi răspunsul local la anumite tipuri de riscuri.
Autorităţile locale răspund de elaborarea şi punerea în aplicare a planurilor de urgenţă, asigură continuarea vieţii economice şi sociale în situaţii de criză, se ocupă de informarea publicului în domeniul protecţiei civile, coordonează activitatea tuturor forţelor locale implicate, cooperează cu celelalte autorităţi locale şi cu organizaţiile de voluntariat. O altă categorie de responsabilităţi se leagă de asigurarea asistenţei medicale de urgenţă şi transporturi.

Legea defineşte obiectivele şi scopurile planurilor de urgenţă (Partea I, 2), priorităţile pentru fiecare serviciu de urgenţă (poliţie, pompieri, ambulanţă). Autorităţile locale coordonează activitatea centrelor locale de gestionare a situaţiilor de urgenţă. Numai situaţiile de amploare excepţională justifică coordonarea operaţiilor de salvare de către guvern.
Legea dă o amplă definiţie situaţiei de urgenţă (emergency) ca situaţie ce produce pierderi, daune importante vieţii sociale, mediului, securităţii, situaţii de război sau atacuri teroriste, pierderi de vieţi umane, daune aduse proprietăţii, aprovizionării cu hrană, perturbarea sistemului de comunicaţii, transportului şi serviciilor de sănătate, mediului, vieţii plantelor şi animalelor etc. Legea precizează principalele măsuri de protecţie civilă (Partea I, 5) şi regulile de bază de acţiune în situaţii de urgenţă (Partea I, 7).

Partea a II-a a legii se referă la responsabilităţile autorităţilor centrale şi specificul reglementărilor în domeniu. În anul 2001, responsabilitatea a fost transferată către Secretariatul pentru riscurile civile (Civil Contingencies Secretariat-CCS)
 din cadrul Ministerului de interne. Principalele misiuni ale acestuia se referă la asigurarea protecţiei ţării împotriva provocărilor majore, la colaborarea cu celelalte autorităţi implicate, cu scopul de a anticipa, preveni, pregăti, răspunde şi a reevalua situaţiile de urgenţă şi de a informa populaţia în domeniul protecţiei civile.
Portugalia
- Constituţia din 1989, revizuită ulterior

- Legea nr. 27 din 3 iulie 2006
 
Rolul esenţial în sistemul naţional de protecţie civilă îl deţine Autoritatea naţională pentru protecţie civilă (ANPC), care răspunde de planificarea, coordonarea şi implementarea politicii referitoare la protecţia civilă.

Decretul‑lege nr. 134 din 25 iulie 2006 a implementat Sistemul de intervenţie şi operaţii de protecţie (SIOPS), pas important în reformularea strategiei de gestionare a crizelor şi capacităţii operaţionale.

Autoritatea naţională pentru protecţia civilă
 a integrat cele trei componente ale protecţiei civile: resurse, planificare de urgenţă şi lupta împotriva incendiilor.
Conform acestor noi reglementări, sistemul naţional de protecţie civilă se află sub autoritatea guvernului, care elaborează politica în domeniu.

Autorităţile locale (primarii) răspund de aplicarea acestei politici în fiecare district şi de luarea măsurilor operaţionale imediate în situaţii de urgenţă, precum şi de măsurilor necesare pentru prevenirea, ajutorul, asistenţa şi reabilitarea situaţiei în fiecare caz.

Agenţii punerii în aplicare a sistemului de protecţie civilă sunt: brigăzile de pompieri, forţele de securitate, forţele armate, autorităţile maritime şi aeronautice, Institutul naţional pentru medicină de urgenţă (INEM) şi alte servicii de sănătate, brigăzile de pază silvică. Din acest sistem fac parte institutele de cercetare ştiinţifică şi tehnologică, publice sau private, care studiază domenii ale protecţiei civile.

Reforma a întărit rolul statului în domeniul protecţiei civile şi a încercat să îmbunătăţească cooperarea între instituţiile statului şi cooperarea cu organizaţiile umanitare de pe teritoriul Portugaliei.

Reforma a creat şi o forţă de reacţie (asemănătoare jandarmeriei franceze).

La nivel european, în timpul preşedinţiei lusitane, Portugalia a propus crearea unui sistem de alertă pentru tsunami, o politică de punere în comun a resurselor europene de protecţie civilă, eventual prin crearea unei forţe europene de protecţie civilă, sau a unei reţele europene de experţi în domeniu.

Spania
- Constituţia din 1978, revizuită ulterior

- Legea nr.2 din 21 ianuarie 1985 referitoare la funcţionarea şi organizarea generală  a protecţiei civile

- Decretul regal nr.1378 din 1 august 1985 referitor la resursele necesare pentru controlarea riscurilor grave, catastrofe şi calamităţi        

- Decretul regal din 18 martie 2005 de reglementare a subvenţiilor legate de gestionarea situaţiilor de urgenţă şi catastrofelor

- Decretul regal nr.1181/2008 din 11 iulie 2008 privind modificarea structurii Ministerului de Interne

Legislaţia spaniolă referitoare la protecţia civilă este deosebit de amplă, cuprinzând reglementări la nivel naţional, comunităţilor autonome şi local
. Conform legii nr.2 din 1985, Ministerul de interne este autoritatea supremă în domeniul protecţiei civile, responsabil cu intervenţiile în caz de catastrofe şi cu elaborarea planurilor de intervenţie.
Direcţia generală pentru protecţia civilă din cadrul ministerului este organismul naţional care se ocupă de elaborarea programelor de intervenţie de urgenţă.

Sistemul spaniol se bazează pe o planificare şi cooperare între instituţii care utilizează rezervele existente, nu doar pe cele speciale pentru protecţie civilă, utilizându-le şi în operaţiuni de urgenţă. Acest sistem implică obţinerea consensului între toţi participanţii posibili.

Sistemul protecţiei civile este descentralizat şi permite intervenţia generală a tuturor resurselor disponibile în ţară, pentru gestionarea situaţiilor de urgenţă.
Principiile generale ale protecţiei civile stau la baza elaborării planurilor de intervenţie şi a cooperării, coordonării acestora. Cooperarea are loc în cadrul Comisiei naţionale pentru protecţie civilă.

Fiecare administraţie (centrală, regional autonomă şi locală) poate organiza şi conduce sisteme de protecţie civilă autonome, dar respectând principiile complementarităţii interteritoriale, subsidiarităţii şi solidarităţii. În caz de urgenţă naţională, guvernul naţional poate prelua conducerea operaţiunilor de salvare.
Pentru gestionarea situaţiilor de urgenţă se elaborează două tipuri de planuri: planuri teritoriale şi planuri speciale. Planul teritorial defineşte structura generală a sistemului de protecţie civilă în teritoriu. Planul special implică identificarea şi evaluarea resurselor tehnice specifice fiecărui tip de risc (energie nucleară, situaţie de război, inundaţii, activitate seismică, probleme chimice, transport de substanţe periculoase, incendii de pădure, activitate vulcanică etc.).

Guvernul naţional este responsabil de coordonarea şi conducerea protecţiei civile, aprobă planurile generale, elementare şi specifice de interes naţional, ca şi directivele de bază, în acord cu legislaţia europeană, examinate în Comisia naţională de protecţie civilă.

Comisia naţională pentru protecţia civilă este un organism consultativ în care se obţine consensul asupra reglementărilor, criteriilor şi exigenţelor minimale în domeniu, armonizându-le parţial.

La nivelul comunităţilor autonome funcţionează comisii pentru protecţia civilă care integrează cele trei niveluri ale comunităţii. Aceste comisii aprobă planurile teritoriale şi planurile speciale la nivelul provinciilor, oraşelor etc.
Interesul naţional poate fi invocat de ministrul de interne din proprie iniţiativă sau la cererea unui reprezentant al guvernului din comunitatea autonomă.

În anul 2007 a început în Spania o amplă reformă a sistemului protecţiei civile. Decretul regal nr.1181 din 11 iulie 2008 a modificat structura organizatorică a Ministerului de interne spaniol, în acord cu Legea administraţiei nr.50 din 27 noiembrie 1997, modificată de Decretul regal nr.432 din 12 aprilie 2008. Noile reglementări au îmbunătăţit relaţiile dintre diferite autorităţi guvernamentale şi dintre acestea şi comunităţile autonome.

Sub coordonarea Ministerului de interne a fost înfiinţat Centrul naţional de coordonare antiteroristă şi corpurile de securitate ale statului, conduse de secretarul de stat pentru securitate, care are în componenţă Direcţia generală a poliţiei, Garda civilă, directorul general responsabil pentru infrastructură, Direcţia generală pentru resurse, Direcţia generală pentru protecţie civilă şi situaţii de urgenţă, Direcţia generală pentru sprijinirea victimelor terorismului, Direcţia generală de coordonare teritorială şi mediu.
Reorganizarea a avut ca obiectiv coordonarea mai largă a activităţii şi gestionarea datelor referitoare la securitatea statului şi la protecţia populaţiei. Prin noile reglementări se reafirmă principalele misiuni ale direcţiilor generale pentru protecţia civilă şi situaţii de urgenţă: pregătirea planurilor de protecţie civilă, a reglementării domeniului, organizarea Centrului de Coordonare Operativă şi Red Alerta, elaborarea unor studii referitoare la analiza riscurilor în scopul lansării unor proiecte pilot cu caracter preventiv, asigurarea bunei funcţionări a sistemului de alertare a populaţiei, transmiterea planurilor naţionale către comunităţile autonome, achiziţionarea echipamentelor necesare, formarea cadrelor specializate în domeniu, asigurarea bazei de date şi informaţii şi difuzarea lor, îmbunătăţirea colaborării cu comunităţile autonome şi administraţiile locale prin Comisia Naţională pentru protecţie civilă, lărgirea comunicării şi schimbului de experienţă cu instituţii din alte state membre ale UE şi cu Centrul european de studiere a situaţiilor de urgenţă (CEISE) aflat în Spania (art.13).
3. CONCLUZII

Studiul a avut ca temă principală prezentarea reglementărilor internaţionale (în special ONU) şi europene în domeniului protecţiei civile
, cu scopul de a evidenţia strategia şi conceptele de bază ale celor două abordări. Această prezentare a pus în evidenţă numeroase asemănări, dar şi concepte specifice, uneori diferite. Conceptul de securitate civilă, utilizat în cadrul structurilor ONU şi NATO, aflat în centrul unor noi abordări europene, pune în discuţie problematica riscurilor, a gestionării crizelor cu impact asupra societăţilor moderne. Aceste concepte se regăsesc în strategiile politice şi în noua legislaţie din unele state europene (Franţa, Belgia, Marea Britanie).

Alte state europene îmbină problematica protecţiei civile cu cea a apărării civile, subliniind relaţia dintre acest domeniu şi securitatea naţională (Germania, Franţa, Lituania, Marea Britanie, Austria, Cehia, Spania, Lituania,Finlanda,Cipru, Spania, Portugalia).

Studiul comparativ al legislaţiei în domeniu a pus în evidenţă modul diferit de organizare şi funcţionare a protecţiei civile în unele state membre ale Uniunii Europene. Aşa cum s-a remarcat în numeroase studii de specialitate, unele state au prevederi constituţionale legate de importanţa protecţiei civile ca mod de a asigura drepturile fundamentale ale cetăţenilor săi şi de responsabilităţile ce revin atât instituţiilor statului cât şi populaţiei (în Germania, Austria, Franţa, Portugalia, Spania, Bulgaria).

Diferenţierile sunt legate de repartizarea competenţelor în statele federale, unde autorităţile regionale au un rol crescut
. Aceste elemente arată că domeniul protecţiei civile impune o cooperare a instituţiilor, atât pe verticală, cât şi pe orizontală, prin sporirea responsabilităţilor autorităţilor locale şi cetăţenilor înşişi, vorbindu-se adesea de  conceptul de autoprotecţie.

Problema caracteristicilor şi gestionării situaţiilor de urgenţă apare în numeroase reglementări naţionale (Belgia, Franţa, Italia, Spania, Portugalia, Germania). În reglementarea acestui domeniu, rolul decisiv aparţine fie regelui, fie guvernului, primului ministru, fie numai cu aprobarea Parlamentului. 
Conceptele prezente în majoritatea reglementărilor europene sunt acelea de dezastre şi criză, ale căror definiţii sunt relativ diferite
. Aceste diferenţe pun problema nevoii unei clarificări terminologice în acest domeniu si găsirii unui consens la nivel internaţional şi european.

În majoritatea ţărilor europene protecţia civilă se află în competenţa Ministerului de interne (Franţa, Olanda, Grecia, Spania, Cipru, Finlanda, Belgia, Cehia, Slovacia, Austria), a Ministerului apărării (Irlanda, Spania, Suedia, Lituania, Danemarca) sau a primului-ministru (Marea Britanie, Italia). Serviciile de protecţie civilă sunt restructurate periodic, fiind consolidate fie dimensiunea civilă, fie cea militară.

În Cehia, în 2001, serviciile de protecţie civilă existente în Ministerul apărării au fuzionat cu serviciile de luptă contra incendiilor din cadrul Ministerului de interne. În Spania, în condiţiile incendiilor de pădure, Consiliul de miniştri a decis, în octombrie 2005, crearea unei unităţi militare de protecţie civilă subordonate direct ministrului apărării şi conduse de un general (4000 de persoane în 2008), fiind operaţională 24 de ore din 24. Măsurile de adaptare permanentă la riscuri au impus adoptarea unor planuri de dezvoltare a sistemelor de apărare (NRBC) din cadrul Ministerului de interne, care a prevăzut crearea, în interiorul Gărzii civile, a trei unităţi de primă intervenţie, ce a costat 2,5 milioane euro.

Complexitatea domeniului protecţiei civile a impus cooperarea între diferite ministere (interne, apărare, sănătate etc.) şi dispozitive consolidate de coordonare interministeriale, uneori sub coordonarea primului ministru (Marea Britanie, Irlanda, Italia).

� http://europa.eu/environment/civil/prote/legal_texts.htm


� Council Decision of 9 December 1999 establishing a Community action Programme in the field of civil protection


� Commission Decision 2004/277/EC


� Decision 2001/792/CE du 23 octobre 2001


� Reglement (CE) No. 2012/2002 du Conseil du 11 novembre 2002


� 2004/277/CE, Euratom


� 2004/277/CE, Euratom; 2007/779/CE, Euratom


� 2007/779/CE, Euratom


� COM (2009) 82 final şi SEC (2009) 2003


� JO L 58 du 24.2.2007


� COM (2008) 130 final


� Emergency Events Database (EM-DAT): The OFDA/CRED, Université catholique de


 Louvain,Bruxelles, Belgique -  www.em-dat.net


� NATIONAL GOVERNORS’ASSOCIATION, Compehensive Emergency Management: A Governor’s Guide, Center for Policy Research, Washington DC, May 1979


� Strategie Internationale pour la prévention des catastrophes des Nations Unies, Lutter contre les catastrophes, cibler la vulnérabilité, SIPC, 2001


� Programme des Nations Unies pour le Développement Évolutions de la vulnérabilité et des risques, PNUD, 1991


� Organisation Internationale de Normalisation-Guide 51. Aspects liès à la sécurité-principes directeurs pour les inclure dans les normes, ISO, CEI, Suisse; Guide 73, Management du risque, ISO, CEI


� � HYPERLINK "http://www.aceproject.org/ero-en/regions/europe/AT/AustriaConstitution.pdf/view" ��www.aceproject.org/ero-en/regions/europe/AT/AustriaConstitution.pdf/view� 


� � HYPERLINK "http://www.bmi.gv.at/zivilschutz" ��http://www.bmi.gv.at/zivilschutz� 


� http://www.ibz.be/code/fr/loc/secucivile.shtml


� Loi sur la protection civile du 31 décembre 1963, publication le 16-01-1964, entrée en vigueur le 06�01�1964


� Loi concernant la création du Centre fédéral de Connaissances pour sécurité civile – 22 janvier 2007 http://www.staatsbladclip.zita.be/lois/2007/02/21   


� Loi du 15 Mai 2007 relative a la sécurité civile (M.B. du 31 juillet 2007 http://staatsbladclilp.zita.be/moniteur/lois/2007/07/31/loi-2007000663.html


� � HYPERLINK "http://www.cp.mes.bg/home2Set_language=en" ��http://www.cp.mes.bg/home2Set_language=en� 


� � HYPERLINK "http://www.hzcr.cz/clanek/fire-rescue-service-of-czech-republic.aspx" ��www.hzcr.cz/clanek/fire-rescue-service-of-czech-republic.aspx� 


� � HYPERLINK "http://www.moi.gov.cz/moi/cd/cd.nsf/dmlaws_en?openDocument#" ��www.moi.gov.cz/moi/cd/cd.nsf/dmlaws_en?openDocument#� 


� http://www.brz.dk.uk


� http://www.rescue.ee


� http:www.pelastustoimi.fi/en 


� Loi de modernisation de la Sécurité civile du 13 août 2004


� � HYPERLINK "http://www.gefahrenabwehr-online.de/185.htm" ��www.gefahrenabwehr-online.de/185.htm� 


� � HYPERLINK "http://www.archiv.jura.uni-saarland.de/BIJUS/grundsetz" ��www.archiv.jura.uni-saarland.de/BIJUS/grundsetz� 


� � HYPERLINK "http://bbk.bnd.de" ��http://bbk.bnd.de� 


� http://www.vpgt.lt/index.php-30969458


� � HYPERLINK "http://www.opsi.gov.uk/Acts/acts" ��http://www.opsi.gov.uk/Acts/acts� 2004/ukpga_20040036_en_1


� http://www.cabinetoffice.gov.uk/secretariats/civil_contingencies.aspx


� � HYPERLINK "http://www.servat.unibe.ch/icl/p00000_html" ��www.servat.unibe.ch/icl/p00000_html� 


� � HYPERLINK "http://www.proteccao.civil.pt/legislacao/Documents/lei_27_2006_lei_de_bases_protecao" ��www.proteccao.civil.pt/legislacao/Documents/lei_27_2006_lei_de_bases_protecao� 


� http://www.prociv.pt/sites/en4/nacionalAuth/Pages/default.aspx


� � HYPERLINK "http://www.servat.unibe.ch/icl/sp00000_html" ��www.servat.unibe.ch/icl/sp00000_html� 


� http://www.proteccioncivil.es/es/DGPCE/normativa.html


� Studiul a folosit informaţiile existente pe undp.org/cpr/disred/ documents                   � HYPERLINK "http://ec.europa.eu/environment/civil/prote/cp_10_en.htm" ��http://ec.europa.eu/environment/civil/prote/cp_10_en.htm�


  http://www.icdo.org/pdf/struc


� � HYPERLINK "http://senat.fr/lc/lc" ��http://senat.fr/lc/lc� 156/lc 1560.html


� http://ec.europa.eu/agricultureanalysis/external/insurance/definitions_en.pdf

